Document ID: 32004R1233

KOMISIJOS REGLAMENTAS (EB) Nr. 1233/2004
2004 m. liepos 2 d.
nustatantis pereinamojo laikotarpio priemones Reglamento (EB) Nr. 595/2004 dėl mokesčių sistemos pieno ir pieno produktų sektoriuje taikymo dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo į Europos Sąjungą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač į jos 2 straipsnio 3 dalį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio 1 dalį,
kadangi:
(1)
Reikėtų nustatyti pereinamojo laikotarpio priemones, kad Čekijos Respublika, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija (toliau - naujos valstybės narės) galėtų taikyti mokesčių sistemą, numatytą 2003 m. rugsėjo 29 d. Tarybos reglamente (EB) Nr. 1788/2003, nustatančiame papildomą mokestį pieno ir pieno produktų sektoriuje (1).
(2)
2004 m. kovo 30 d. Komisijos reglamente (EB) Nr. 595/2004, nustatančiame išsamias Tarybos reglamento (EB) Nr. 1788/2003, nustatančio papildomą mokestį pieno ir pieno produktų sektoriuje (2), taikymo taisykles, numatyta, kad valstybės narės pakoreguoja visų gamintojų individualų referencinį riebumą tuomet, kai yra nacionalinio referencinio riebumo perviršis. Reikėtų numatyti, kad naujos valstybės narės individualų referencinį riebumą turėtų pakoreguoti tik nuo antrojo tos mokesčių sistemos taikymo tose valstybėse narėse dvylikos mėnesių laikotarpio. Valstybėms narėms tai turėtų suteikti pakankamai laiko, kad galėtų apskaičiuoti nacionalinio referencinio riebumo perviršį.
(3)
Pagal Reglamento (EB) Nr. 595/2004 12 straipsnį valstybės narės kitiems nei pienas parduotiems pieno produktams nustato perdirbimui sunaudoto pieno kiekius. Jei yra sunku tuos kiekius nustatyti, remdamosi parduotais produktais, valstybės narės gali nustatyti vienodus pieno ekvivalento kiekius, atsižvelgdamos į gamintojo laikomų pieninių karvių skaičių bei vidutinį primilžį iš vienos, tai bandai tipinės, karvės. Jei mokesčių sistemos pradžioje dėl didelio smulkiųjų gamintojų skaičiaus iškyla administracinių sunkumų, gavus tinkamai pagrįstą prašymą, ribotą laikotarpį naujoms valstybėms narėms turėtų būti leista naudoti nacionalinį primilžio vidurkį vietoj vidutinio primilžio iš vienos, tai bandai tipinės, karvės.
(4)
Individualių referencinių kiekių paskirstymas Lenkijai ir Slovėnijai galios tik nuo 2005/2006 laikotarpio pagal Stojimo aktą, pritaikytą 2004 m. kovo 22 d. Tarybos sprendimu 2004/281/EB, pritaikančiu Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo aktą ir Sutarčių, kuriomis remiantis kuriama Europos Sąjunga, pritaikomąsias pataisas po bendros žemės ūkio politikos reformos (3).Todėl šioms dviems valstybėms narėms galutinė Reglamente (EB) Nr. 595/2004 numatytos ataskaitos apie nacionalinių referencinių kiekių administravimo sistemą pateikimo data turėtų būti atidėta iki 2005 m. rugsėjo 1 d.
(5)
Pagal Stojimo akto nuostatas, pritaikytas Tarybos sprendimu 2004/281/EB, naujų valstybių narių individualių referencinių kiekių pagrindas nustatomas Tarybos reglamento (EB) Nr. 1788/2003 I priedo f lentelėje. Todėl nėra būtina, kad naujos valstybės narės Komisijai praneštų apie dėl pirmo individualaus paskirstymo atsiradusį skirtumą tarp pristatymų ir tiesioginių pardavimų, kaip numatyta Reglamento (EB) Nr. 595/2004 25 straipsnio 1 dalyje.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Čekijos Respublika, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija Reglamento (EB) Nr. 595/2004 9 straipsnį taiko nuo antrojo tos mokesčių sistemos taikymo tose valstybėse narėse dvylikos mėnesių laikotarpio, vadovaujantis Stojimo akto II priedo 13 punkto 6.A skyriaus nuostatomis.
2 straipsnis
Nukrypstant nuo Reglamento (EB) Nr. 595/2004 12 straipsnio 2 dalies, Komisija Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai, remdamasi tinkamai pagrįstais prašymais, ne vėliau kaip iki 2007 m. kovo 31 d. gali leisti naudoti nacionalinį primilžio vidurkį vietoj vidutinio primilžio iš vienos, tai bandai tipinės, karvės.
3 straipsnis
Lenkijos ir Slovėnijos atveju Reglamento (EB) Nr. 595/2004 27 straipsnio 3 dalyje numatyta ataskaita pateikiama ne vėliau kaip iki 2005 m. rugsėjo 1 d.
4 straipsnis
Čekijos Respublika, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija Reglamento (EB) Nr. 595/2004 25 straipsnio 1 dalies netaiko.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 2 d.

Labels: 15
17